**СӘЛӘТЛЕ БАЛАЛАР БЕЛӘН ЭШЛӘҮ**

Имаева Гөлүсә Мәлик кызы( gulusia.zaripova@yandex.ru) Казан шәһәре Совет районы 156 нчы гомуми урта белем мәктәбенең татар теле һәм әдәбияты укытучысы

*Хәзерге заман мәктәбе үзенең үсешендә катлаулы чор кичерә. Заман таләпләре үскәннән үсә бара. Хәзерге вакытта дөньякүләм мәсьәләләр хакында фикер йөртерлек шәхес тәрбияләү аеруча әhәмиятле. Төрле телдәге фәнни чыганаклардан мәгълүматлар туплап, үз карашын берничә телдә аңлатып бирә алырлык киләчәк кешесен тәрбияләү төп бурыч булып тора.*

*Балаларның акыл үсеше, фикерләү дәрәҗәсе, психик һәм рухи дөньясы төрле-төрле. Һәр балага шәхси якын килеп эшләгәндә генә, аның үзенә генә хас булган үсеш дәрәҗәсе үзенчәлекләрен, табигый мөмкинлекләрен билгеләргә һәм сәләтен ачарга мөмкин.*

Күренекле галим, мәгърифәтче Каюм Насыйри: “Табигый сәләтлелек ул очкын гына, ул сүнәргә дә, кабынып китәргә дә мөмкин, аның кабынып китеп, зур ялкынга әверелүендә төп мәҗбүри көч булып хезмәт һәм үз-үзеңә таләпчән булу тора”,- дип әйткән. Бу сәләтлелек очкынын вакытында күрә ала белеп,аңа сүнәргә ирек бирмичә,ялкынга әверелүен булдырырга тиеш. Моның өчен бик күп тырышлык таләп ителә. Укучыга үз-үзеңә таләпчәнлек сыйфатларын тәрбияләү сорала. Һәр уңышка ирешүнең сәләт-талант нәтиҗәсе генә түгел, ә тырышлык нәтиҗәсе икәнен беләбез.

Сәләт тумыштан тумыштан килгән сыйфат буларак, үз-үзенә юл салып югары үрләргә менәргә мөмкин. Әмма ул шул ук вакытта тирә-юньдәге шартлар, мохит, тәрбия һәм укыту барышында туган эмоциональ-психологик эшчәнлек баладагы сәләтнең үсешенә турыдан-туры тәэсир итә. Сәләтле баланың мөстәкыйль эшчәнлеге, ялгышлары – табышлары өлкәннәрнең теләктәшлек шартларында барырга тиеш. Һәртөрле сәләт иясе янында остаз, педагог булуы шарт.

 Аңлы, белемгә омтылучан балалар тумыштан сәләтле яисә тиешле тәрбия алу нәтиҗәсендә үзләренең иптәшләреннән камилрәк акылга ия булулары белән аерылып торалар.

Укытучыдан сәләтле балаларның күңелен аңлау, аларның үсешенә көч-куәт бирерлек эшләр башкару, индивидуаль якын килү таләп ителә. Боларның барысы да укытучыга укучыларның үзенчәлегенә туры килә торган яңа метод һәм формалар эзләүгә этәрә.

Укучыларның дөньяны танып белү мөмкинлекләрен, акыл эшчәнлеге мөстәкыйльлеген үстерүдә **проектлар методы** зур урын алып тора.

Проект эше - ул ниндидер идея, фикер өстендә, җентекле планлаштырылып, эзмә-эзлекле эшләү һәм эш азагында күзгә күренерлек нәтиҗә чыгару, билгеле бер тема буенча информацияне бер схемада күрсәтү.

Проектлар методы укучы шәхесенең белем алуга иҗади якын килүенә юнәлтелгән. Ул, теге яки бу проблеманы тирәнтен өйрәнү максатында, укытучы җитәкчелегендә эшләнә торган мөстәкыйль иҗади эш.

Проект эшчәнлегенең уңай яклары: укучы кызыксынып ирекле рәвештә сайлап алган тема өстендә эшли; үзе сайлап алган эшне мавыгып, канәгатьләнү хисе белән башкара. Проект методы эшчәнлегенең эпиграфы итеп түбәндәге юлларны кулланырга була: “Сөйлә миңа – мин онытырмын, күрсәт – истә калдырырмын, кызыксындыр – өйрәнермен”.

Проект методикасы куллану укучыларда эш барышында телне өйрәнүгә теләк уята. Проект эшен оештыру барышында алар үзара аралаша, укытучы тикшерүче ролен түгел, киңәшче ролен үти. Шулай ук әлеге метод укучыны билгеле бер тема өстендә иҗади эшләргә, төрле чыганакларны кулланып, үзаллы мәгълүмат табарга өйрәтә, уку эшчәнлеген активлаштыра.

Дөнья үзгәрә, дөнья белән бергә без дә үзгәрәбез. Балалар белән бергә без дә үсәбез. Димәк, киләчәгебез безнең үз кулларыбызда. “Кеше рухи көчне җиргә карап түгел, зәңгәр күккә карап ала. Хыялга, идеалга, максатка омтылыш – шәхеслек билгесе”, - ди күренекле язучы Галимҗан Гыйльманов. Безнең укучыларыбыз да киләчәктә шундый шәхес булуларына ышанып калабыз.